               EUROOPAN KOMISSIO
            Bryssel 28.9.2020
            COM(2020) 586 final
            2020/0271(NLE)
            Ehdotus
            NEUVOSTON PÄÄTÖS
            19 päivänä toukokuuta 2020 annetun neuvoston päätöksen (EU) 2020/721 muuttamisesta Euroopan unionin puolesta Kansainvälisessä merenkulkujärjestössä meriympäristön suojelukomitean 75. istunnossa ja meriturvallisuuskomitean 102. istunnossa otettavan, viranomaisen puolesta toimivien hyväksyttyjen laitosten valtuuttamista koskevasta mallisopimuksesta annettavan kiertokirjeen MSC-MEPC.5 hyväksymistä koskevan kannan sisällyttämiseksi päätökseen

               PERUSTELUT

               1.Ehdotuksen kohde

               Tämä ehdotus koskee 19. toukokuuta 2020 annetun neuvoston päätöksen (EU) 2020/721
                  1
                muuttamista Lontoossa 4.–11. marraskuuta 2020 pidettävässä Kansainvälisen merenkulkujärjestön meriturvallisuuskomitean 102. istunnossa, jäljempänä ’MSC 102’, ja Lontoossa 16.–20. marraskuuta 2020 pidettävässä Kansainvälisen merenkulkujärjestön meriympäristön suojelukomitean 75. istunnossa, jäljempänä ’MEPC 75’, unionin puolesta otettavan kannan vahvistamiseksi, silloin kun näiden elinten on määrä hyväksyä viranomaisen puolesta toimivien hyväksyttyjen laitosten valtuuttamista koskevasta mallisopimuksesta annettava kiertokirje MSC-MEPC.5.

               Ehdotuksen tausta

               1.1.Kansainvälistä merenkulkujärjestöä (IMO) koskeva yleissopimus

               Kansainvälinen merenkulkujärjestö, jäljempänä ’IMO’, on perustettu Kansainvälistä merenkulkujärjestöä koskevalla yleissopimuksella. IMO:n tarkoituksena on toimia yhteistyöfoorumina kaikenlaisia kansainvälisen kauppamerenkulun teknisiä kysymyksiä koskevien säännösten ja menettelytapojen alalla. Sen pyrkimyksenä on myös edistää tiukimpien mahdollisten määräysten yleistä hyväksymistä meriturvallisuuden, navigoinnin tehokkuuden sekä alusten aiheuttaman meren pilaantumisen ehkäisemisen ja torjunnan alalla yhtäläisten toimintaedellytysten edistämiseksi. Se pyrkii myös käsittelemään asiaan liittyviä hallinnollisia ja oikeudellisia seikkoja.

               Yleissopimus tuli voimaan 17. maaliskuuta 1958.

               Kaikki jäsenvaltiot ovat yleissopimuksen sopimuspuolia.

               Kaikki jäsenvaltiot ovat ihmishengen turvallisuudesta merellä vuonna 1974 tehdyn ja 25. toukokuuta 1980 voimaan tulleen kansainvälisen yleissopimuksen, jäljempänä ’SOLAS-yleissopimus’, sopimuspuolia. Unioni ei ole SOLAS-yleissopimuksen sopimuspuoli.

               Kaikki jäsenvaltiot ovat aluksista aiheutuvan meren pilaantumisen ehkäisemisestä vuonna 1973 tehdyn ja 2. lokakuuta 1983 voimaan tulleen kansainvälisen yleissopimuksen, jäljempänä ’MARPOL-yleissopimus’, sekä 18. toukokuuta 2005 voimaan tulleen liitteen VI sopimuspuolia. Unioni ei ole MARPOL-yleissopimuksen sopimuspuoli.

               1.2.Kansainvälinen merenkulkujärjestö (IMO)

               IMO on Yhdistyneiden kansakuntien erityisjärjestö, joka vastaa merenkulun turvallisuudesta ja turvatoimista sekä alusten aiheuttaman meren pilaantumisen ehkäisemisestä. IMO on yleinen standardeja laativa viranomainen kansainvälisen merenkulun turvallisuuden, turvatoimien ja ympäristönsuojelun alalla. Sen tärkein tehtävä on luoda oikeudenmukainen ja tehokas merenkulkualan sääntelykehys, joka hyväksytään ja pannaan täytäntöön yleisesti.

               IMO:n jäsenyys on avoin kaikille valtioille, ja kaikki EU:n jäsenvaltiot ovat IMO:n jäseniä. Euroopan komissiolla on ollut IMO:ssa vuodesta 1974 lähtien tarkkailijan asema, joka perustuu valtioiden välisen neuvoa-antavan merenkulkujärjestön (IMCO) ja Euroopan yhteisöjen komission väliseen yhteistyöjärjestelyyn molemmille tärkeissä asioissa.

               Myös IMO:n meriturvallisuuskomitea koostuu kaikista IMO:n jäsenistä ja kokoontuu vähintään kerran vuodessa. Sen tehtävänä on käsitellä kaikkia kysymyksiä, jotka kuuluvat IMO:n toimialaan ja koskevat merenkulun apuneuvoja, alusten rakentamista ja varustamista, turvallisuuden vaatimaa alusten miehitystä, sääntöjä yhteentörmäysten ehkäisemiseksi, vaarallisten lastien käsittelyä, meriturvallisuutta koskevia menettelyjä ja vaatimuksia, hydrografisia tiedonantoja, laivapäiväkirjoja ja merenkulkutietoja, merionnettomuuksien tutkimista, meripelastusta sekä muita merenkulun turvallisuutta suoranaisesti koskevia asioita.

               Meriturvallisuuskomitea huolehtii IMO:n yleissopimuksen, yleiskokouksen tai neuvoston sille määräämien tehtävien suorittamisesta sekä kaikkien sellaisten edellä mainittuun soveltamisalaan kuuluvien tehtävien suorittamisesta, joita sille on mahdollisesti annettu jonkin muun kansainvälisen välineen perusteella tai puitteissa ja jotka IMO on hyväksynyt. Meriturvallisuuskomitea ja sitä avustavat elimet tekevät päätöksensä jäsenten enemmistöllä.

               IMO:n meriympäristön suojelukomitea, joka koostuu kaikista IMO:n jäsenistä, kokoontuu vähintään kerran vuodessa. Se käsittelee IMO:n toimialan ympäristökysymyksiä, jotka koskevat MARPOL-yleissopimuksen soveltamisalaan kuuluvaa aluksista aiheutuvan pilaantumisen ehkäisemistä ja torjuntaa, mukaan lukien öljy, irtolastina kuljetettavat kemikaalit, jätevedet ja kiinteät jätteet sekä ilmaan päätyvät alusten päästöt, kuten ilman epäpuhtaudet ja kasvihuonekaasupäästöt. Se käsittelee myös painolastivesien hallintaa, kiinnittymisenestojärjestelmiä, alusten kierrätystä, pilaantumisen torjuntavalmiuksia ja -toimia sekä erityisalueiden ja erityisen herkkien merialueiden kartoittamista.

               Meriympäristön suojelukomitea huolehtii IMO:n yleissopimuksen, yleiskokouksen tai neuvoston sille määräämien tehtävien suorittamisesta sekä kaikkien sellaisten edellä mainittuun soveltamisalaan kuuluvien tehtävien suorittamisesta, joita sille on mahdollisesti annettu jonkin muun kansainvälisen välineen perusteella tai puitteissa ja jotka IMO on hyväksynyt. Meriympäristön suojelukomitea ja sitä avustavat elimet tekevät päätöksensä jäsenten enemmistöllä.

               1.3.Suunniteltu IMO:n meriturvallisuuskomitean säädös

               Meriturvallisuuskomitean on määrä hyväksyä 4.–11. marraskuuta 2020 järjestettävässä 102. istunnossaan (MSC 102) kiertokirje MSC-MEPC.5, jossa esitettävää mallisopimusta hallitukset voivat käyttää valtuuttaakseen niiden puolesta toimivat hyväksytyt laitokset. Kiertokirjeen hyväksyvät meriturvallisuuskomitea ja meriympäristön suojelukomitea yhdessä.

               Meriturvallisuuskomitea hyväksyi työohjelmaan vuonna 2016 uuden toimenpiteen, jolla tarkistetaan ja muutetaan viranomaisen puolesta toimivien hyväksyttyjen laitosten valtuuttamista koskevaa mallisopimusta, jotta se vastaisi hyväksyttyjä laitoksia koskevan säännöstön, jäljempänä ’RO-säännöstö’, vaatimuksia. Mallisopimusehdotuksesta keskusteltiin IMO:n oikeudellisten välineiden täytäntöönpanoa käsittelevän IMO:n alakomitean useissa istunnoissa, ja se on nyt komitean hyväksyttävänä.

               1.4.Suunniteltu IMO:n meriympäristön suojelukomitean säädös

               Meriympäristön suojelukomitean on määrä hyväksyä 16.–20. marraskuuta 2020 järjestettävässä 75. istunnossaan (MEPC 75) samainen kiertokirje MSC-MEPC.5, jossa esitettävää mallisopimusta hallitukset voivat käyttää valtuuttaakseen niiden puolesta toimivat hyväksytyt laitokset.

               2.Unionin puolesta otettava kanta

               2.1.Kiertokirjeen MSC-MEPC.5 hyväksyminen

               Lontoossa 21.–25. marraskuuta 2016 pidetyssä meriturvallisuuskomitean 97. istunnossa (MSC 97) hyväksyttiin uusi toimenpide, jolla tarkistetaan ja muutetaan viranomaisen puolesta toimivien hyväksyttyjen laitosten valtuuttamista koskevaa mallisopimusta (MSC.1/Circ.710–MEPC.1/Circ.307), jotta se vastaisi RO-säännöstön vaatimuksia. Uusi toimenpide sisällytettiin IMO:n oikeudellisten välineiden täytäntöönpanoa käsittelevän alakomitean kaksivuotisohjelmaan vuosille 2016–2017 sekä IMO:n oikeudellisten välineiden täytäntöönpanoa käsittelevän alakomitean 4. istunnon (III 4) alustavaan esityslistaan, ja se oli tarkoitus saattaa päätökseen vuonna 2018.

               Lontoossa 25.–29. syyskuuta 2017 pidetyssä III 4:ssä päätettiin muuttaa mallisopimusta IACS-asiakirjan pohjalta ja muodostettiin kirjallista menettelyä käyttävä ryhmä tekstin laatimista varten. Lontoossa 24.–28. syyskuuta 2018 pidetyssä III 5:ssä viimeisteltiin mallisopimusehdotus ja toimitettiin se meriympäristön suojelukomitean 74. istuntoon (MEPC 74) ja meriturvallisuuskomitean 101. istuntoon (MSC 101) hyväksyttäväksi.

               MEPC 74 lykkäsi ehdotetun kiertokirjeen käsittelyn MEPC 75:een aikarajoitusten vuoksi. MSC 101 keskusteli tekstiluonnoksesta, mutta koska IACS vastusti voimakkaasti sitä, ettei ehdotettuja sisällöllisiä muutoksia ollut hyväksytty, MSC 101 siirsi luonnoksen ja IACS:n ehdottamat muutokset takaisin IMO:n oikeudellisten välineiden täytäntöönpanoa käsittelevän alakomitean 6. istunnon (III 6) käsiteltäviksi. Lontoossa 1.–5. heinäkuuta 2019 pidetyssä III 6:ssa tarkasteltiin mallisopimusehdotusta ja IACS:n ehdotuksia. Istunnossa hyväksyttiin toimitukselliset ehdotukset mutta hylättiin sisällölliset ehdotukset. Sen jälkeen III 6 toimitti ehdotetun kiertokirjeen MEPC 75:lle ja MSC 102:lle hyväksyttäväksi.

               Unionin olisi tuettava III 6:ssa sovittuja IMO:n mallisopimuksen muutoksia. Uudella kiertokirjeellä korvataan MSC/Circ.710 ja MEPC/Circ.307, saatetaan mallisopimus ajan tasalle ja saatetaan se RO-säännöstön mukaiseksi (päätöslauselmat MSC.349(92) ja MEPC.237(65)). Sillä lisätään sekä lippuvaltion viranomaisen että hyväksyttyjen laitosten tarkkuutta, avoimuutta ja vastuuvelvollisuutta maailmanlaajuisesti.

               2.2.Asiaankuuluva EU:n lainsäädäntö ja EU:n toimivalta

               Mallisopimus, joka tällä hetkellä esitetään kiertokirjeissä MSC/Circ.710 ja MEPC/Circ.307, on pantu EU:n lainsäännössä täytäntöön alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 23 päivänä huhtikuuta 2009 annetulla Euroopan parlamentin ja neuvoston direktiivillä 2009/15/EY. Direktiivin 2009/15/EY 5 artiklassa säädetään seuraavaa:

               ”1.
                     Jäsenvaltioiden, jotka tekevät 3 artiklan 2 kohdassa tarkoitetun päätöksen, on luotava yhteistyösuhde toimivaltaisen viranomaisensa ja niiden puolesta toimivien laitosten välille.

               2.
                     Yhteistyösuhdetta on säänneltävä määrämuotoisella ja ketään syrjimättömällä kirjallisella sopimuksella [...] johon sisältyvät vähintään a) IMO:n päätöslauselman A.739(18) lisäyksessä II esitetyt määräykset, jotka koskevat viranomaisen puolesta toimivien laitosten valtuuttamiseen liittyviä toimintaohjeita, ottaen huomioon viranomaisen puolesta toimivien hyväksyttyjen laitosten valtuuttamista koskevasta mallisopimuksesta annettujen IMO:n meriturvallisuuskomitean kiertokirjeen MSC/Circ. 710 ja meriympäristön suojelukomitean kiertokirjeen MEPC/Circ. 307 liite, lisäykset ja täydennykset; […]”

               EU:n toimivalta

               Kiertokirjeiden MSC/Circ.710 ja MEPC/Circ.307 korvaaminen ehdotetulla kiertokirjeellä MSC-MEPC.5 vaikuttaisi EU:n lainsäädäntöön alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 23 päivänä huhtikuuta 2009 annetun Euroopan parlamentin ja neuvoston direktiivin 2009/15/EY soveltamisen kautta.

               Unionilla on sen vuoksi yksinomainen toimivalta SEUT-sopimuksen 3 artiklan 2 kohdan viimeisen lauseenosan nojalla, ja näin ollen on tarpeen vahvistaa unionin kanta säädöksiin, joilla edellä mainitut muutokset hyväksytään.

               3.Oikeusperusta

               3.1.Menettelyllinen oikeusperusta

               3.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisen elimen jäsen vai kyseisen sopimuksen osapuoli
                  2
               .

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  3
               .

               3.1.2.Soveltaminen käsiteltävänä olevassa asiassa

               IMO:n meriympäristön suojelukomitea ja meriturvallisuuskomitea ovat sopimuksella perustettuja elimiä; ne on perustettu Kansainvälistä merenkulkujärjestöä koskevalla yleissopimuksella.

               Säädös, joka IMO:n meriympäristön suojelukomitean ja meriturvallisuuskomitean on määrä antaa, on säädös, joilla on oikeusvaikutuksia. Suunniteltu säädös voi vaikuttaa ratkaisevasti unionin lainsäädäntöön, erityisesti seuraavan säädöksen, sisältöön:

               –Euroopan parlamentin ja neuvoston direktiivi 2009/15/EY, annettu 23 päivänä huhtikuuta 2009, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista.

               Tämä johtuu siitä, että alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 23 päivänä huhtikuuta 2009 annetussa Euroopan parlamentin ja neuvoston direktiivissä 2009/15/EY edellytetään, että jäsenvaltioiden viranomaiset sääntelevät yhteistyösuhdettaan hyväksyttyjen laitosten kanssa määrämuotoisella ja ketään syrjimättömällä kirjallisella sopimuksella, jonka on perustuttava kiertokirjeissä MSC/Circ. 710 ja MEPC/Circ. 307 esitettyyn mallisopimukseen.

               Sen vuoksi uusi, kiertokirjeet MSC/Circ.710 ja MEPC/Circ.307 korvaava kiertokirje vaikuttaisi EU:n lainsäädäntöön alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista 23 päivänä huhtikuuta 2009 annetun Euroopan parlamentin ja neuvoston direktiivin 2009/15/EY soveltamisen kautta.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               3.2.Aineellinen oikeusperusta

               3.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               3.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tavoite ja sisältö liittyvät meriliikenteeseen. Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               3.3.Päätelmät

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               2020/0271 (NLE)

               Ehdotus

               NEUVOSTON PÄÄTÖS

               19 päivänä toukokuuta 2020 annetun neuvoston päätöksen (EU) 2020/721 muuttamisesta Euroopan unionin puolesta Kansainvälisessä merenkulkujärjestössä meriympäristön suojelukomitean 75. istunnossa ja meriturvallisuuskomitean 102. istunnossa otettavan, viranomaisen puolesta toimivien hyväksyttyjen laitosten valtuuttamista koskevasta mallisopimuksesta annettavan kiertokirjeen MSC-MEPC.5 hyväksymistä koskevan kannan sisällyttämiseksi päätökseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Merenkulkualalla toteutettavalla unionin toiminnalla olisi pyrittävä suojelemaan meriympäristöä ja ihmisten terveyttä sekä parantamaan meriturvallisuutta.

               (2)Kansainvälistä merenkulkujärjestöä, jäljempänä, ’IMO’, koskeva yleissopimus tuli voimaan 17 päivänä maaliskuuta 1958.

               (3)IMO on Yhdistyneiden kansakuntien erityisjärjestö, joka vastaa merenkulun turvallisuudesta ja turvatoimista sekä alusten aiheuttaman meren ja ilman pilaantumisen ehkäisemisestä. Kaikki unionin jäsenvaltiot ovat IMO:n jäseniä.

               (4)IMO:sta tehdyn yleissopimuksen 28 artiklan b alakohdan mukaan meriturvallisuuskomitea huolehtii kaikkien niiden tehtävien suorittamisesta, joita sille on määrätty mainitussa yleissopimuksessa, IMO:n yleiskokouksessa tai IMO:n neuvostossa, tai kaikkien sellaisten mainitun artiklan soveltamisalaan kuuluvien tehtävien suorittamisesta, joita sille voidaan antaa jonkin muun kansainvälisen välineen nojalla ja jotka IMO hyväksyy.

               (5)Yleissopimuksen 38 artiklan a alakohdan mukaan meriympäristön suojelukomitea suorittaa tehtäviä, jotka annetaan tai voidaan antaa IMO:lle kansainvälisillä yleissopimuksilla tai niiden nojalla, aluksista aiheutuvan meren pilaantumisen ehkäisemiseksi ja torjumiseksi, erityisesti kun on kyse sääntöjen tai muiden määräysten hyväksymisestä tai muuttamisesta.

               (6)Kansainvälinen yleissopimus ihmishengen turvallisuudesta merellä, jäljempänä ’SOLAS-yleissopimus’, tuli voimaan 25 päivänä toukokuuta 1980.

               (7)IMO:n meriturvallisuuskomitea voi SOLAS-yleissopimuksen VIII artiklan b alakohdan iii alakohdan nojalla hyväksyä muutoksia SOLAS-yleissopimukseen.

               (8)Kansainvälinen yleissopimus aluksista aiheutuvan meren pilaantumisen ehkäisemisestä, jäljempänä ’MARPOL-yleissopimus’, tuli voimaan 2 päivänä lokakuuta 1983.

               (9)MARPOL-yleissopimuksen 16 artiklan 2 kohdan c alakohdan nojalla kyseiseen yleissopimukseen tehtävät muutokset voidaan hyväksyä asianmukaisessa elimessä, joka käsillä olevassa tapauksessa on meriympäristön suojelukomitea.

               (10)Meriturvallisuuskomitean on määrä hyväksyä 4–11 päivänä marraskuuta 2020 pidettävässä 102. istunnossaan, jäljempänä ’MSC 102’, yhdessä meriympäristön suojelukomitean kanssa kiertokirje MSC-MEPC.5, joka annetaan viranomaisen puolesta toimivien hyväksyttyjen laitosten valtuuttamista koskevasta mallisopimuksesta.

               (11)Meriympäristön suojelukomitean on määrä hyväksyä 16–20 päivänä marraskuuta 2020 pidettävässä 75. istunnossaan, jäljempänä ’MEPC 75’, yhdessä MSC 102:n kanssa kiertokirje MSC-MEPC.5, joka annetaan viranomaisen puolesta toimivien hyväksyttyjen laitosten valtuuttamista koskevasta mallisopimuksesta.

               (12)On aiheellista vahvistaa MSC 102:ssa unionin puolesta otettava kanta, koska kiertokirjeen MSC-MEPC.5 hyväksyminen voi vaikuttaa ratkaisevasti unionin lainsäädännön, erityisesti Euroopan parlamentin ja neuvoston direktiivin 2009/15/EY
                  4
               , sisältöön.

               (13)On aiheellista vahvistaa MEPC 75:ssä unionin puolesta otettava kanta, koska kiertokirjeen MSC-MEPC.5 hyväksyminen voi vaikuttaa ratkaisevasti unionin lainsäädännön, erityisesti Euroopan parlamentin ja neuvoston direktiivin 2009/15/EY, sisältöön.

               (14)Kiertokirjeen MSC-MEPC.5, jolla korvataan kiertokirjeet MSC/Circ.710 ja MEPC/Circ.307, hyväksymisellä saatetaan mallisopimus ajan tasalle ja saatetaan se hyväksyttyjä laitoksia koskevan säännöstön, jäljempänä ’RO-säännöstö’, mukaiseksi (päätöslauselmat MSC.349(92) ja MEPC.237(65)). Sillä lisätään sekä lippuvaltion viranomaisen että hyväksyttyjen laitosten tarkkuutta, avoimuutta ja vastuuvelvollisuutta maailmanlaajuisesti.

               (15)Neuvoston päätöstä (EU) 2020/721
                  5
               , joka on annettu 19 päivänä toukokuuta 2020, olisi muutettava sisällyttämällä siihen viittaus kiertokirjeen MSC-MEPC.5 hyväksymiseen.

               (16)Unionin kannan esittävät ne unionin jäsenvaltiot, jotka ovat jäseninä IMO:n meriturvallisuuskomiteassa ja meriympäristön suojelukomiteassa, toimien yhdessä,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan neuvoston päätös (EU) 2020/721 seuraavasti:

               ”1 artikla

               Kansainvälisen merenkulkujärjestön meriympäristön suojelukomitean 75. istunnossa unionin puolesta otettava kanta on tukea aluksista aiheutuvan meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen tehtävien muutosten hyväksymistä sellaisina kuin ne esitetään IMO:n asiakirjan MEPC 75/3 liitteessä sekä tukea kiertokirjeen MSC-MEPC.5 hyväksymistä sellaisena kuin se esitetään IMO:n asiakirjan III 6/15 liitteessä 8.

               2 artikla

               1. Kansainvälisen merenkulkujärjestön meriturvallisuuskomitean 102. istunnossa unionin puolesta otettava kanta on tukea seuraavien hyväksymistä:

               a) ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1 ja B-2–B-4 osaan tehtävät muutokset, sellaisina kuin ne esitetään IMO:n asiakirjan MSC 102/3 liitteessä 1;

               b) kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan tehtävät muutokset, sellaisina kuin ne esitetään IMO:n asiakirjan MSC 102/3 liitteessä 2;

               c) hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävät muutokset,

               sekä viranomaisen puolesta toimivien hyväksyttyjen laitosten valtuuttamista koskevasta mallisopimuksesta annettavan kiertokirjeen MSC-MEPC.5 hyväksymistä.”

               2 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2020/721, annettu 19 päivänä toukokuuta 2020, Kansainvälisen merenkulkujärjestön meriympäristön suojelukomitean 75. istunnossa ja kansainvälisen merenkulkujärjestön meriturvallisuuskomitean 102. istunnossa Euroopan unionin puolesta otettavasta kannasta alusten aiheuttaman meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen, ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1, B-2–B-4 osaan, kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan sekä hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävien muutosten hyväksymiseen (EUVL L 171, 2.6.2020, s. 1–3).

                     (2)

                        Asia C-399/12, Saksa v. neuvosto (OIV), ECLI:EU:C:2014:2258, 64 kohta.

                     (3)

                        Asia C-399/12 Saksa v. neuvosto (OIV), ECLI:EU:C:2014:2258, 61–64 kohta.

                     (4)

                        Euroopan parlamentin ja neuvoston direktiivi 2009/15/EY, annettu 23 päivänä huhtikuuta 2009, alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista (EUVL L 131, 28.5.2009, s. 47).

                     (5)

                        Neuvoston päätös (EU) 2020/721, annettu 19 päivänä toukokuuta 2020, Kansainvälisen merenkulkujärjestön meriympäristön suojelukomitean 75. istunnossa ja kansainvälisen merenkulkujärjestön meriturvallisuuskomitean 102. istunnossa Euroopan unionin puolesta otettavasta kannasta alusten aiheuttaman meren pilaantumisen ehkäisemisestä tehdyn kansainvälisen yleissopimuksen liitteessä VI oleviin 2, 14 ja 18 sääntöön sekä I ja VI lisäykseen, ihmishengen turvallisuudesta merellä tehdyn kansainvälisen yleissopimuksen II-1 luvun A-1, B, B-1, B-2–B-4 osaan, kaasuja tai muita alhaisessa lämpötilassa leimahtavia polttoaineita käyttäviä aluksia koskevan kansainvälisen turvallisuussäännöstön A-1 ja B-1 osaan sekä hengenpelastuslaitteiden heijastinmateriaalien käyttöä ja asentamista koskevaan päätöslauselmaan A.658(16) tehtävien muutosten hyväksymiseen (EUVL L 171, 2.6.2020, s. 1–3).


               EUROOPAN KOMISSIO
            Bryssel 28.9.2020
            COM(2020) 626 final
            2020/0282(NLE)
            Ehdotus
            NEUVOSTON PÄÄTÖS
            lohen suojelua Pohjois-Atlantilla koskevan yleissopimuksen puitteissa Yhdistyneen kuningaskunnan yleissopimukseen liittymiseksi toimittaman hakemuksen osalta Euroopan unionin puolesta otettavasta kannasta ja päätöksen (EU) 2019/937 kumoamisesta

               PERUSTELUT

               1.Ehdotuksen kohde

               Tämä ehdotus koskee päätöstä lohen suojelusta Pohjois-Atlantilla tehdyllä yleissopimuksella
                  1
               , jäljempänä ’NASCO-yleissopimus’, perustetussa elimessä Ison-Britannian ja Pohjois-Irlannin yhdistyneen kuningaskunnan, jäljempänä ’Yhdistynyt kuningaskunta’, yleissopimukseen itsenäisesti siirtymäkauden aikana liittymisen osalta unionin puolesta otettavan kannan vahvistamisesta.

               2.Ehdotuksen tausta

               Yhdistynyt kuningaskunta ilmoitti 29. maaliskuuta 2017 Eurooppa-neuvostolle aikomuksestaan erota unionista Euroopan unionista tehdyn sopimuksen 50 artiklan nojalla.

               Unioni ja Yhdistynyt kuningaskunta ovat neuvotelleet Euroopan unionista tehdyn sopimuksen 50 artiklan nojalla erosopimuksen. Erosopimus
                  2
                tuli voimaan 1. helmikuuta 2020 sen jälkeen, kun siitä oli sovittu 17. lokakuuta 2019 yhdessä EU:n ja Yhdistyneen kuningaskunnan tulevan kumppanuuden puitteita koskevan poliittisen julistuksen kanssa.

               Erosopimuksen 127 artiklan 1 kohdassa määrätään ajanjaksosta, jonka aikana unionin oikeutta sovelletaan Yhdistyneeseen kuningaskuntaan ja Yhdistyneessä kuningaskunnassa, jäljempänä ’siirtymäkausi’. Siirtymäkausi päättyy 31. joulukuuta 2020. Erosopimuksen 129 artiklan 1 kohdassa määrätään, että Yhdistynyttä kuningaskuntaa sitovat siirtymäkauden ajan velvoitteet, jotka johtuvat sellaisista kansainvälisistä sopimuksista, jotka unioni on tehnyt tai jotka jäsenvaltiot ovat tehneet sen puolesta tai jotka unioni ja sen jäsenvaltiot ovat tehneet yhdessä. Erosopimuksen 129 artiklan 3 kohdassa määrätään, että vilpittömän yhteistyön periaatteen mukaisesti Yhdistyneen kuningaskunnan on siirtymäkauden aikana pidättäydyttävä toimista ja aloitteista, jotka voivat vahingoittaa unionin etuja, erityisesti sellaisten kansainvälisten järjestöjen, virastojen, konferenssien tai foorumien puitteissa, joissa Yhdistynyt kuningaskunta on osapuolena itsenäisesti.

               Unioni on ilmoittanut kansainvälisille kumppaneilleen erosopimuksessa vahvistetuista erityisjärjestelyistä. Sopimuksessa määrätään, että siirtymäkauden aikana Yhdistynyttä kuningaskuntaa kohdellaan jäsenvaltiona unionin tekemiä kansainvälisiä sopimuksia sovellettaessa.

               NASCO-yleissopimusta sovelletaan nykyisin Yhdistyneeseen kuningaskuntaan, koska unioni on yleissopimuksen osapuoli. Tämä soveltaminen päättyy sinä päivänä, jona NASCO-yleissopimusta ei enää sovelleta Yhdistyneeseen kuningaskuntaan unionin jäsenvaltiona.

               NASCO-yleissopimuksen pääasiallisena tavoitteena on ”edistää lohikantojen säilyttämistä, elvyttämistä, lisääntymistä ja järkevää hoitoa neuvotteluilla ja yhteistyöllä ottaen huomioon parhaat mahdolliset sen käytettävissä olevat tutkimustiedot”. NASCO-yleissopimus tuli voimaan 1. lokakuuta 1983. Euroopan unionin neuvosto on NASCO-yleissopimuksen tallettaja.

               Yhdistynyt kuningaskunta esitti 28. helmikuuta 2019 päivätyssä kirjeessään hakemuksen NASCO-neuvoston puheenjohtajalle ja pyysi hyväksyntää liittymiselleen NASCO-yleissopimukseen. NASCO-sihteeristö ilmoitti asiasta 11. maaliskuuta 2019 kaikille yleissopimuksen osapuolille, myös Euroopan komissiolle. NASCO-yleissopimuksen 17 artiklan mukaisesti NASCO-neuvoston on hyväksyttävä ensin Yhdistyneen kuningaskunnan liittyminen yleissopimukseen, jotta liittymistä voidaan pitää pätevänä.

               Yhdistynyt kuningaskunta on selventänyt, että sen hakemus jätettiin osana varautumissuunnittelua tilanteeseen, jossa erosopimusta ei saada aikaan. Yhdistynyt kuningaskunta totesi hakemuksessaan, että ”[...] jos erosopimus allekirjoitetaan, ratifioidaan ja hyväksytään [...], Yhdistynyt kuningaskunta pidättäytyy tallettamasta liittymiskirjaansa, jotta se voisi liittyä NASCOon itsenäisenä jäsenenä siitä hetkestä, kun se on eronnut Euroopan unionista”.

               Neuvosto antoi 27. toukokuuta 2019 päätöksen (EU) 2019/937
                  3
                Euroopan unionin puolesta otettavasta kannasta NASCO-yleissopimuksen puitteissa Yhdistyneen kuningaskunnan yleissopimukseen liittymiseksi toimittamaan hakemukseen. Päätös oli myönteinen Yhdistyneen kuningaskunnan liittymiselle NASCO-yleissopimukseen, mutta hyväksyntä oli määrä antaa siitä hetkestä alkaen, kun unionin oikeutta lakataan soveltamasta Yhdistyneeseen kuningaskuntaan.

               Erosopimuksen 129 artiklan 4 kohdan mukaan Yhdistynyt kuningaskunta voi siirtymäkauden aikana neuvotella, allekirjoittaa ja ratifioida kansainvälisiä sopimuksia, joihin se on liittynyt itsenäisesti unionin yksinomaiseen toimivaltaan kuuluvilla aloilla, edellyttäen että nämä sopimukset eivät tule voimaan tai että niitä ei sovelleta siirtymäkauden aikana, paitsi jos unioni antaa siihen luvan. Neuvoston päätöksessä (EU) 2020/135
                  4
                vahvistetaan edellytykset ja menettely tällaisten lupien myöntämistä varten.

               Yhdistynyt kuningaskunta ilmoitti 3. huhtikuuta 2020 päivätyllä kirjeellä Euroopan komissiolle aikomuksestaan ilmaista suostumuksensa tulla itsenäisesti NASCO-yleissopimuksen sitomaksi.

               Sihteeristö sai 9. heinäkuuta 2020 Euroopan unionin neuvostolta (NASCO-yleissopimuksen tallettajalta) sähköpostiviestin, johon oli liitetty Yhdistyneen kuningaskunnan hakemus liittyä NASCO-yleissopimukseen ja kirje NASCOn puheenjohtajalle. Se jaettiin 24. heinäkuuta 2020. Puhemiehelle osoitetussa kirjeessä todetaan, että ”Yhdistynyt kuningaskunta aikoo liittyä yleissopimukseen erosopimuksesta johtuvien velvoitteidensa mukaisesti ...”.

               Neuvoston täytäntöönpanopäätöksessä (EU) XXX
                  5
                Yhdistyneelle kuningaskunnalle annetaan lupa ilmaista suostumuksensa tulla itsenäisesti NASCO-yleissopimuksen sitomaksi, koska päätöksen (EU) 2020/135 3 artiklan 1 kohdassa asetetut edellytykset täyttyvät.

               2.1.Pohjois-Atlantin lohensuojelujärjestö

               Pohjois-Atlantin lohensuojelujärjestö on NASCO-yleissopimuksella perustettu kansainvälinen järjestö. Se on perustettu ottamalla suoraan huomioon 10. joulukuuta 1982 tehdyn Yhdistyneiden Kansakuntien merioikeusyleissopimuksen
                  6
               , jäljempänä ’UNCLOS-yleissopimus’, 66 artiklassa vahvistetut anadromisia kalakantoja koskevat erityismääräykset.

               Yleissopimusta sovelletaan luonnonvaraisen lohen kantoihin, joiden koko vaellusalue on 36. pohjoisen leveysasteen pohjoispuolella sijaitsevien Pohjois-Atlantin rantavaltioiden kalastusta koskevaan lainkäyttövaltaan kuuluvien alueiden ulkopuolella.

               NASCO on näin ollen vastuussa luonnonvaraisen lohen kalastuksen sääntelystä koko Pohjois-Atlantin alueella. Se käsittelee myös luonnonvaraisten lohikantojen säilyttämiseen liittyviä kysymyksiä. Lisäksi NASCO tarkastelee laajemmassa yhteydessä muita asianmukaisia toimenpiteitä sopimuspuolten lainkäyttövaltaan kuuluvilla vesialueilla luonnonvaraisen lohen eloonjäännin varmistamiseksi.

               NASCO on oikeushenkilö, ja se on osapuolten alueilla ja suhteissaan muihin kansainvälisiin järjestöihin siinä määrin oikeustoimikelpoinen kuin sen tehtävät ja tarkoitusperien toteuttaminen edellyttävät.

               2.2.NASCO

               NASCO koostuu neuvostosta, kolmesta alueellisesta komissiosta (Pohjois-Amerikan komissio, Koillis-Atlantin komissio ja Länsi-Grönlannin komissio) sekä sihteeristöstä. Neuvostossa on edustajia kaikista yleissopimuksen osapuolista, joita ovat Kanada, Tanska (Färsaarten ja Grönlannin osalta), Euroopan unioni, Norja, Venäjän federaatio ja Amerikan yhdysvallat. Ranska (Saint-Pierren ja Miquelonin osalta) osallistuu NASCOn kokouksiin tarkkailijana.

               Euroopan unioni on NASCO-yleissopimuksen osapuoli, koska yleissopimuksen ala kuuluu yhteisen kalastuspolitiikan soveltamisalaan. Unionilla on yhteisen kalastuspolitiikan osalta yksinomainen toimivalta. Unionin oikeuden mukaan NASCO-yleissopimus kattaa jäsenvaltiot.

               Euroopan unioni on sekä Koillis-Atlantin komission että Länsi-Grönlannin komission täysivaltainen jäsen. Pohjois-Amerikan komissiossa Euroopan unionilla on oikeus esittää ehdotuksia unionin alueilta peräisin olevia luonnonvaraisia lohikantoja koskeviksi sääntelytoimenpiteiksi ja äänestää niistä. Unionia pidetään sen vuoksi Pohjois-Amerikan komission jäsenenä, kun kyse on tällaisista ehdotuksista.

               2.3.Suunniteltu NASCOn säädös

               NASCO-yleissopimukseen voivat liittyä NASCO-neuvoston suostumuksella valtiot, jotka harjoittavat kalastusta koskevaa lainkäyttövaltaa Pohjois-Atlantilla tai joiden alueella lohikannat saavat alkunsa.

               Yhdistynyt kuningaskunta esitti 28. helmikuuta 2019 päivätyssä kirjeessään hakemuksen NASCO-neuvoston puheenjohtajalle ja pyysi hyväksyntää liittymiselleen NASCO-yleissopimukseen. NASCO-sihteeristö ilmoitti asiasta 11. maaliskuuta 2019 kaikille yleissopimuksen osapuolille, myös Euroopan komissiolle. NASCO-yleissopimuksen 17 artiklan mukaan NASCO-neuvoston on hyväksyttävä ensin Yhdistyneen kuningaskunnan liittyminen yleissopimukseen, jotta liittymistä voidaan pitää pätevänä.

               NASCO-neuvoston päätökset on tehtävä kolmen neljäsosan enemmistöllä läsnä olevien jäsenten puolesta tai vastaan annetuista äänistä. Äänestys voidaan järjestää vain, jos neuvoston jäsenistä kaksi kolmasosaa on läsnä.

               Hyväksymis- tai liittymiskirjat talletetaan sen jälkeen tallettajan huostaan. Sellaisen osapuolen osalta, joka liittyy NASCO-yleissopimukseen ratifioimis-, hyväksymis- tai liittymiskirjojen tallettamisen jälkeen, yleissopimus tulee voimaan liittymiskirjojen tallettamispäivänä.

               3.Unionin puolesta otettava kanta

               Tämän neuvoston päätöksen tarkoitus on mahdollistaa se, että komissio hyväksyy unionin puolesta Yhdistyneen kuningaskunnan liittyminen NASCO-yleissopimukseen.

               Euroopan parlamentin ja neuvoston asetuksen (EU) N:o 1380/2013
                  7
                mukaisesti yhteisen kalastuspolitiikan keskeisenä tavoitteena on ”taata, että kalastustoimet ovat ympäristöllisesti, taloudellisesti ja sosiaalisesti kestäviä, että niitä hoidetaan johdonmukaisesti taloudellisten, sosiaalisten ja työllisyyteen liittyvien etujen saavuttamista ja kalakantojen elvyttämistä ja säilyttämistä kestävän enimmäistuoton tuottavien tasojen yläpuolella koskevien tavoitteiden kanssa ja että ne parantavat elintarviketarjontaa”.

               On unionin etu, että Yhdistynyt kuningaskunta tekee yhteistyötä lohikantojen hoitamiseksi noudattaen kaikilta osin UNCLOS-yleissopimuksen ja hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta 4 päivänä elokuuta 1995 tehdyn sopimuksen
                  8
               , jäljempänä ’UNFSA-sopimus’, ja minkä tahansa muun kansainvälisen sopimuksen määräyksiä ja kansainvälisen oikeuden sääntöjä.

               UNCLOS-yleissopimuksen 66 artiklan mukaan valtioiden, joissa anadromiset kannat lisääntyvät, on katsottava olevan niistä lähimmin kiinnostuneita, ja niillä on niistä päävastuu. Valtion, jossa anadromiset kannat lisääntyvät, tulee huolehtia niiden säilymisestä asianmukaisilla sääntelytoimilla, jotka koskevat kalastusta kaikilla sen talousvyöhykkeen ulkorajan sisäpuolella sijaitsevilla vesillä. Tapauksissa, joissa anadromisia kantoja vaeltaa muun kuin alkuperävaltion talousvyöhykkeen ulkorajan sisäpuolella sijaitseville vesille tai niiden kautta, kyseisen valtion on toimittava yhteistyössä alkuperävaltion kanssa näiden kantojen säilyttämiseksi ja hoitamiseksi.

               Anadromisten kantojen alkuperävaltion ja muiden näitä kantoja pyytävien valtioiden on ryhdyttävä järjestelyihin UNCLOS-yleissopimuksen 66 artiklan täytäntöönpanoa varten. Tällainen yhteistyö voidaan toteuttaa alueellisten kalastuksenhoitojärjestöjen puitteissa.

               Yhdistyneellä kuningaskunnalla alkuperävaltiona ja kalastusta koskevaa lainkäyttövaltaa harjoittavana valtiona on oikeutettuja etuja NASCO-yleissopimusalueella siltä osin kuin Yhdistyneen kuningaskunnan talousvyöhykkeeseen kuuluvat vedet ja siihen liittyvät aavan meren alueet sijaitsevat NASCO-yleissopimusalueella.

               Yhdistyneen kuningaskunnan liittyminen NASCO-yleissopimukseen mahdollistaa sen, että Yhdistynyt kuningaskunta voi tehdä yhteistyötä lohenhoito- ja säilyttämistoimenpiteiden osalta ottaen asianmukaisesti huomioon muiden maiden ja Euroopan unionin oikeudet, edut ja velvollisuudet sekä varmistaa kalastustoiminnan harjoittamisen siten, ettei kalastus johda kantojen kestämättömään hyödyntämiseen.

               Ottaen huomioon Yhdistyneen kuningaskunnan oikeutetut kalastusintressit NASCO-yleissopimusalueella, Yhdistyneen kuningaskunnan velvollisuus tehdä yhteistyötä kalastuksenhoidon osalta ja tarve varmistaa, että NASCOn päätökset sitovat Yhdistynyttä kuningaskuntaa sen liittyessä yleissopimukseen, komissio suosittaa, että Yhdistyneen kuningaskunnan hakemus hyväksytään.

               Ehdotetaan, että komissio valtuutetaan ilmoittamaan NASCO-neuvoston puheenjohtajalle unionin kanta, jossa puolletaan Yhdistyneen kuningaskunnan liittymistä yleissopimukseen siitä hetkestä, jona unionin oikeutta lakataan soveltamasta Yhdistyneeseen kuningaskuntaan, ja äänestämään NASCO-neuvostossa Yhdistyneen kuningaskunnan jäsenyydestä päätettäessä näiden linjojen mukaisesti.

               Päätös (EU) 2019/937 on aiheellista kumota, jotta unioni voi hyväksyä liittymisen ennen siirtymäkauden päättymistä.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädökset, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  9
               .

               4.1.2.Soveltaminen käsillä olevassa asiassa

               NASCO-yleissopimukseen voivat liittyä NASCO-neuvoston suostumuksella valtiot, jotka harjoittavat kalastusta koskevaa lainkäyttövaltaa Pohjois-Atlantilla tai joiden alueella lohikannat saavat alkunsa.

               NASCO-neuvoston päätökset on tehtävä kolmen neljäsosan enemmistöllä läsnä olevien jäsenten puolesta tai vastaan antamista äänistä. Äänestys voidaan järjestää vain, jos NASCO-neuvoston jäsenistä kaksi kolmasosaa on läsnä.

               Liittyminen tapahtuu tallettamalla liittymiskirja tallettajan huostaan, ja liittyminen tulee voimaan päivänä, jona tallettaja vastaanottaa liittymiskirjan.

               Tallettaja ilmoittaa kaikille tämän yleissopimuksen allekirjoittaneille ja kaikille siihen liittymässä oleville osapuolille hyväksymis- tai liittymiskirjojen tallettamisesta ja ilmoittaa niille tämän yleissopimuksen voimaantulopäivämäärän sekä osapuolet, joita voimaantulo koskee.

               Yhdistyneen kuningaskunnan liittyminen yleissopimukseen on sitova kansainvälisen oikeuden nojalla NASCO-yleissopimuksen 17 artiklan 3 kohdan mukaisesti ja voi vaikuttaa ratkaisevasti EU:n lainsäädännön sisältöön.

               Suunnitellulla säädöksellä ei täydennetä eikä muuteta NASCO-yleissopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen säädöksen tavoitteen ja sisällön perusteella, jota unionin puolesta otettava kanta koskee. Jos säädöksellä on useita tavoitteita tai siihen sisältyy useita osatekijöitä ja jos jokin näistä tavoitteista tai osatekijöistä on mahdollista määritellä pääasialliseksi tavoitteeksi tai osatekijäksi, johon nähden muut tavoitteet tai osatekijät ovat liitännäisiä, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät yhteiseen kalastuspolitiikkaan.

               Sen vuoksi päätösehdotuksen aineellinen oikeusperusta on SEUT-sopimuksen 43 artikla.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 43 artikla yhdessä SEUT-sopimuksen 218 artiklan 9 kohdan kanssa.

               2020/0282 (NLE)

               Ehdotus

               NEUVOSTON PÄÄTÖS

               lohen suojelua Pohjois-Atlantilla koskevan yleissopimuksen puitteissa Yhdistyneen kuningaskunnan yleissopimukseen liittymiseksi toimittaman hakemuksen osalta Euroopan unionin puolesta otettavasta kannasta ja päätöksen (EU) 2019/937 kumoamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Lohen suojelua Pohjois-Atlantilla koskeva yleissopimus
                  10
               , jäljempänä ’NASCO-yleissopimus’, hyväksyttiin neuvoston päätöksellä 82/886/ETY
                  11
               , ja se tuli voimaan 1 päivänä lokakuuta 1983.

               (2)NASCO-yleissopimusta sovelletaan nykyisin Yhdistyneeseen kuningaskuntaan, koska unioni on kyseisen yleissopimuksen osapuoli.

               (3)NASCO-yleissopimukseen voivat sen 17 artiklan 3 kohdan mukaan liittyä NASCO-yleissopimuksella perustetun Pohjois-Atlantin lohensuojelujärjestön neuvoston suostumuksella valtiot, jotka harjoittavat kalastusta koskevaa lainkäyttövaltaa Pohjois-Atlantilla tai joiden alueella lohikannat saavat alkunsa.

               (4)Neuvosto antoi 27 päivänä toukokuuta 2019 päätöksen (EU) 2019/937
                  12
                Euroopan unionin puolesta otettavasta kannasta NASCO-yleissopimuksen puitteissa Yhdistyneen kuningaskunnan yleissopimukseen liittymiseksi toimittamaan hakemukseen. Päätös oli myönteinen Yhdistyneen kuningaskunnan liittymiselle NASCO-yleissopimukseen, mutta hyväksyntä oli määrä antaa siitä hetkestä alkaen, kun unionin oikeutta lakataan soveltamasta Yhdistyneeseen kuningaskuntaan.

               (5)Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen 129 artiklan 4 kohdan mukaan Yhdistynyt kuningaskunta voi siirtymäkauden aikana neuvotella, allekirjoittaa ja ratifioida kansainvälisiä sopimuksia, joihin se on liittynyt itsenäisesti unionin yksinomaiseen toimivaltaan kuuluvilla aloilla, edellyttäen että nämä sopimukset eivät tule voimaan tai että niitä ei sovelleta siirtymäkauden aikana, paitsi jos unioni antaa siihen luvan. Neuvoston päätöksessä (EU) 2020/135
                  13
                vahvistetaan edellytykset ja menettely tällaisten lupien myöntämistä varten.

               (6)Yhdistynyt kuningaskunta ilmoitti 3 päivänä huhtikuuta 2020 päivätyllä kirjeellä Euroopan komissiolle aikomuksestaan ilmaista suostumuksensa tulla itsenäisesti NASCO-yleissopimuksen sitomaksi siirtymäkauden aikana.

               (7)Neuvoston täytäntöönpanopäätöksessä (EU) 2020/XXX
                  14
                Yhdistyneelle kuningaskunnalle annetaan lupa ilmaista suostumuksensa tulla itsenäisesti NASCO-yleissopimuksen sitomaksi, koska päätöksen (EU) 2020/135 3 artiklan 1 kohdassa asetetut edellytykset täyttyvät.

               (8)Yhdistyneiden Kansakuntien merioikeusyleissopimuksen
                  15
               , jäljempänä ’UNCLOS-yleissopimus’, 66 artiklan mukaan valtioiden, joissa anadromiset kannat lisääntyvät, on katsottava olevan niistä lähimmin kiinnostuneita, ja niillä on niistä päävastuu. Valtion, jossa anadromiset kannat lisääntyvät, tulee huolehtia niiden säilymisestä asianmukaisilla sääntelytoimilla, jotka koskevat kalastusta kaikilla sen talousvyöhykkeen ulkorajan sisäpuolella sijaitsevilla vesillä. Tapauksissa, joissa anadromisia kantoja vaeltaa muun kuin alkuperävaltion talousvyöhykkeen ulkorajan sisäpuolella sijaitseville vesille tai niiden kautta, kyseisen valtion on toimittava yhteistyössä alkuperävaltion kanssa näiden kantojen säilyttämiseksi ja hoitamiseksi.

               (9)Kestämättömän kalastuksen estämiseksi on unionin etu, että Yhdistynyt kuningaskunta tekee yhteistyötä lohikantojen hoitamiseksi noudattaen kaikilta osin UNCLOS-yleissopimuksen ja hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta 4 päivänä elokuuta 1995 tehdyn sopimuksen
                  16
               , jäljempänä ’UNFCA-sopimus’, ja minkä tahansa muun kansainvälisen sopimuksen määräyksiä ja kansainvälisen oikeuden sääntöjä.

               (10)UNCLOS-yleissopimuksen 66 artiklan mukaan anadromisten kantojen alkuperävaltion ja muiden näitä kantoja pyytävien valtioiden on ryhdyttävä järjestelyihin mainitun artiklan täytäntöönpanoa varten. Tällainen yhteistyö voidaan toteuttaa alueellisten kalastuksenhoitojärjestöjen puitteissa.

               (11)Yhdistyneen kuningaskunnan liittyminen NASCO-yleissopimukseen mahdollistaa sen, että Yhdistynyt kuningaskunta voi tehdä yhteistyötä tarvittavien säilyttämis- ja hoitotoimenpiteiden osalta ottaen asianmukaisesti huomioon muiden maiden ja Euroopan unionin oikeudet, edut ja velvollisuudet ja varmistaa kalastustoiminnan harjoittamisen siten, että kyseisiä lohikantoja hyödynnetään kestävästi.

               (12)Yhdistyneen kuningaskunnan liittyminen ennen siirtymäkauden päättymistä mahdollistaa sen, että Yhdistynyt kuningaskunta voi panna täysimittaisesti täytäntöön UNCLOS-yleissopimuksesta johtuvat säilyttämis- ja hoitotoimenpiteitä koskevat velvoitteet, jotka tulevat voimaan siirtymäkauden päätyttyä siitä hetkestä, kun Yhdistyneeseen kuningaskuntaan lakataan soveltamasta unionin oikeutta. Sen vuoksi on unionin edun mukaista hyväksyä Yhdistyneen kuningaskunnan hakemus liittyä NASCO-yleissopimukseen.

               (13)Selkeyden ja oikeudellisen varmuuden vuoksi päätös (EU) 2019/937 olisi kumottava,

               ON HYVÄKSYNYT TÄMÄN PÄÄTÖKSEN:

               1 artikla

               1.Lohen suojelusta Pohjois-Atlantilla tehdyllä yleissopimuksella perustetussa Pohjois-Atlantin lohensuojelujärjestön neuvostossa, jäljempänä ’NASCO-neuvosto’, unionin puolesta otettava kanta on, että hyväksytään Yhdistyneen kuningaskunnan hakemus liittyä mainittuun yleissopimukseen, jäljempänä ’NASCO-yleissopimus’.

               2.Komissio valtuutetaan äänestämään NASCO-neuvostossa Yhdistyneen kuningaskunnan liittymisestä NASCO-yleissopimukseen sekä Yhdistyneen kuningaskunnan jäsenyydestä Länsi-Grönlannin komissiossa ja Koillis-Atlantin komissiossa.

               2 artikla

               Kumotaan päätös (EU) 2019/937.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 378, 31.12.1982, s. 24.

                     (2)

                        Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä (EUVL C 384I, 12.11.2019, s. 1).

                     (3)

                        Neuvoston päätös (EU) 2019/937, annettu 27 päivänä toukokuuta 2019, lohen suojelua Pohjois-Atlantilla koskevan yleissopimuksen puitteissa Yhdistyneen kuningaskunnan yleissopimukseen liittymiseksi toimittaman hakemuksen osalta Euroopan unionin puolesta otettavasta kannasta (EUVL L 149, 7.6.2019, s. 61).

                     (4)

                        Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).

                     (5)

                        Neuvoston täytäntöönpanopäätös (EU) 2020/XXX, annettu [päivämäärä], luvan antamisesta Yhdistyneelle kuningaskunnalle ilmaista suostumuksensa tulla itsenäisesti tiettyjen sellaisten kansainvälisten sopimusten sitomaksi, jotka tulevat voimaan tai joita on määrä soveltaa siirtymäkauden aikana unionin yhteisen kalastuspolitiikan alalla (EUVL L xxx, xxx, s. xxx).

                     (6)

                        Yhdistyneiden Kansakuntien merioikeusyleissopimus (EYVL L 179, 23.6.1998, s. 3).

                     (7)

                        EUVL L 354, 28.12.2013, s. 22.

                     (8)

                        Sopimus hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta – Euroopan yhteisön toimivaltaa koskeva ilmoitus – Tulkintaa koskevat lausumat (EYVL L 189, 3.7.1998, s. 17).

                     (9)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (10)

                        EYVL L 378, 31.12.1982, s. 25.

                     (11)

                        Neuvoston päätös 82/886/ETY, tehty 13 päivänä joulukuuta 1982, yleissopimuksen tekemisestä lohen suojelusta Pohjois-Atlantilla (EYVL L 378, 31.12.1982, s. 24).

                     (12)

                        Neuvoston päätös (EU) 2019/937, annettu 27 päivänä toukokuuta 2019, lohen suojelua Pohjois-Atlantilla koskevan yleissopimuksen puitteissa Yhdistyneen kuningaskunnan yleissopimukseen liittymiseksi toimittaman hakemuksen osalta Euroopan unionin puolesta otettavasta kannasta (EUVL L 149, 7.6.2019, s. 61).

                     (13)

                        Neuvoston päätös (EU) 2020/135, annettu 30 päivänä tammikuuta 2020, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen tekemisestä (EUVL L 29, 31.1.2020, s. 1).

                     (14)

                        Neuvoston täytäntöönpanopäätös (EU) 2020/XXX, annettu [päivämäärä], luvan antamisesta Yhdistyneelle kuningaskunnalle ilmaista suostumuksensa tulla itsenäisesti tiettyjen sellaisten kansainvälisten sopimusten sitomaksi, jotka tulevat voimaan tai joita on määrä soveltaa siirtymäkauden aikana unionin yhteisen kalastuspolitiikan alalla (EUVL L xxx, xxx, s. xxx).

                     (15)

                        EYVL L 179, 23.6.1998, s. 3.

                     (16)

                        EYVL L 189, 3.7.1998, s. 14.


               EUROOPAN KOMISSIO
            Bryssel 23.12.2020
            COM(2020) 852 final
            2020/0378(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            neuvoston päätöksen 2008/971/EY muuttamisesta siltä osin kuin on kyse Yhdistyneessä kuningaskunnassa tuotetun metsänviljelyaineiston vastaavuudesta unionissa tuotetun metsänviljelyaineiston kanssa
            (ETA:n kannalta merkityksellinen teksti)

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Neuvoston päätöksessä 2008/971/EY vahvistetaan kolmansissa maissa tuotetun metsänviljelyaineiston vastaavuutta koskevat säännöt.

               Yhdistynyt kuningaskunta erosi unionista 1. helmikuuta 2020 ja Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyssä sopimuksessa, jäljempänä ’erosopimus’, määrätty siirtymäkausi päättyy 31. joulukuuta 2020. Sen vuoksi Yhdistynyt kuningaskunta on pyytänyt komissiota tunnustamaan, että kyseisessä maassa tuotettu metsänviljelyaineisto täyttää neuvoston direktiivin 1999/105/EY vaatimukset.

               Sen jälkeen, kun direktiivi 1999/105/EY annettiin, Yhdistynyt kuningaskunta on saattanut sen osaksi kansallista lainsäädäntöään ja pannut sen tosiasiallisesti täytäntöön.

               Se on ilmoittanut komissiolle, että lainsäädäntö, jolla se saattoi kyseisen direktiivin osaksi kansallista lainsäädäntöään, ei muutu ja että sen soveltamista jatketaan 1. tammikuuta 2021 jälkeen. Komissio on tutkinut Yhdistyneen kuningaskunnan lainsäädäntöä ja todennut, että Yhdistyneessä kuningaskunnassa tuotettu metsänviljelyaineisto vastaa unionissa tuotettua ja direktiivin 1999/105/EY mukaista metsänviljelyaineistoa, sillä Yhdistyneessä kuningaskunnassa tuotetulla metsänviljelyaineistolla on sen perusaineiston hyväksymisestä ja sen tuottamiseksi kaupan pitämistä varten toteutetuista toimenpiteistä annettujen säännösten osalta samat takeet kuin unionissa tuotetulla metsänviljelyaineistolla.

               •Yhdenmukaisuus muiden alaa koskevien politiikkojen säännösten kanssa

                  Kyseessä on nykyisten vaatimusten tekninen täytäntöönpano eli säädös on siten johdonmukainen tällä politiikan alalla tai siementen kaupan pitämisen alalla voimassa olevien säännösten kanssa.

               •Yhdenmukaisuus unionin muiden politiikkojen kanssa

                  Ehdotus on unionin kauppa- ja maatalouspolitiikan tavoitteiden mukainen, koska se edistää unionin sääntöjen mukaista metsänviljelyaineiston kauppaa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämän säädöksen oikeusperusta on SEUT-sopimuksen 43 artiklan 2 kohta, jolla Euroopan parlamentille ja neuvostolle annetaan valtuudet antaa yhteisen maatalouspolitiikan tavoitteiden toteuttamisessa tarvittavia säännöksiä.

               •Toissijaisuusperiaate (jaetun toimivallan osalta)

                  Metsänviljelyaineistoa koskevista vaatimuksista säädetään unionin tasolla. Unionin tason toimet ovat tarpeen sen varmistamiseksi, että Yhdistyneestä kuningaskunnasta tuotu metsänviljelyaineisto voi liikkua vapaasti sisämarkkinoilla.

               •Suhteellisuusperiaate

                  Tämä on ainoa mahdollinen unionin toiminnan muoto, jolla tavoite saavutetaan.

               •Toimintatavan valinta

                  Päätös on asianmukainen väline nykyisten vaatimusten tekniseksi täytäntöönpanemiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Erillinen kuuleminen ei ollut tarpeen, sillä aloite koskee ainoastaan voimassa olevien sääntöjen teknistä täytäntöönpanoa, eikä samanlaisten aloitteiden yhteydessä ole aiemmin järjestetty erillistä kuulemista.

               •Asiantuntijatiedon keruu ja käyttö

                  Komissio on tehnyt lainsäädäntöanalyysin yhdessä Yhdistyneen kuningaskunnan kanssa. Yhdistynyt kuningaskunta on saattanut direktiivin 1999/105/EY ja sen täytäntöönpanosäädökset osaksi kansallista lainsäädäntöään ja pannut ne täytäntöön sekä noudattanut niissä vahvistettuja vaatimuksia ennen eroaan unionista. Yhdistynyt kuningaskunta on ilmoittanut komissiolle, että kyseinen lainsäädäntö ei muutu ja että sen soveltamista jatketaan 1. tammikuuta 2021 jälkeen.

               •Vaikutustenarviointi

                  Tämä päätös on luonteeltaan puhtaasti tekninen, ja sillä pannaan täytäntöön voimassa olevat säännöt, minkä vuoksi vaikutustenarviointia ei tarvita.

               •Sääntelyn toimivuus ja yksinkertaistaminen

                  Tämä ehdotus ei liity REFIT-ohjelmaan. Ehdotuksella varmistetaan metsänviljelyaineiston kaupan jatkuminen Yhdistyneen kuningaskunnan ja unionin välillä. Näin ollen vastaavuuden tunnustaminen edistäisi korkealaatuisten siementen jatkuvan tarjonnan ylläpitämistä unionissa. Ehdotuksella ei ole vaikutusta toimijoille säännösten noudattamisesta aiheutuviin kustannuksiin. Ehdotukseen ei sovelleta ”digitaalista tarkastusta”.

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ei ole

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta

               •Selittävät asiakirjat (direktiivien osalta)

                  Ei sovelleta

               •Ehdotukseen sisältyvien säännösten yksityiskohtaiset selitykset

                  Neuvoston päätöksessä 2008/971/EY määritellään vaatimukset, joita on noudatettava tuotaessa unioniin kyseisen päätöksen liitteessä I luetelluissa kolmansissa maissa tuotettua, luokkiin ”siemenlähde tunnettu”, ”valikoitu” ja ”alustavasti testattu” kuuluvaa metsänviljelyaineistoa. Päätöstä sovelletaan edellyttäen, että sen liitteessä II sekä neuvoston direktiiveissä 2000/29/EY ja 2001/18/EY asetetut vaatimukset täyttyvät. Perusaineiston hyväksymistä ja rekisteröintiä sekä sen jälkeistä viljelyaineiston tuottamista tästä perusaineistosta koskevien järjestelmien, joita sovelletaan kyseisen päätöksen liitteessä I tarkoitetuissa kolmansissa maissa ja joita valvovat kyseisessä liitteessä mainitut kolmansien maiden viranomaiset tai jotka ovat kyseisten viranomaisten virallisen valvonnan alaisia, katsotaan vastaavan jäsenvaltioissa direktiivin 1999/105/EY mukaisesti sovellettavia järjestelmiä.

                  Ehdotuksen ainoalla aineellisella säännöksellä lisätään Yhdistynyt kuningaskunta niiden maiden luetteloon, joiden osalta unioni tunnustaa metsänviljelyaineiston ja erityisesti luokkien ”siemenlähde tunnettu”, ”valikoitu” ja ”alustavasti testattu” vastaavuuden unionissa tuotetun vastaavan aineiston kanssa. Tunnustaminen perustuu Yhdistyneen kuningaskunnan sovellettavan lainsäädännön tarkasteluun ja johtopäätökseen, että siinä vahvistetut vaatimukset ja käytössä oleva järjestelmä vastaavat unionin vaatimuksia ja järjestelmää ja erityisesti neuvoston direktiiviä 1999/105/EY ja neuvoston päätöstä 2008/971/EY ja että ne tarjoavat samat takeet kuin unionin järjestelmä.

                  Sen jälkeen kun Yhdistynyt kuningaskunta on lisätty päätöksen 2008/971/EY liitteessä I olevaan maiden luetteloon, metsänviljelyaineiston tuonti Yhdistyneestä kuningaskunnasta unioniin on sallittua.

               2020/0378 (COD)

               Ehdotus

               EUROOPAN PARLAMENTIN JA NEUVOSTON PÄÄTÖS

               neuvoston päätöksen 2008/971/EY muuttamisesta siltä osin kuin on kyse Yhdistyneessä kuningaskunnassa tuotetun metsänviljelyaineiston vastaavuudesta unionissa tuotetun metsänviljelyaineiston kanssa

               (ETA:n kannalta merkityksellinen teksti)

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

               ottavat huomioon Euroopan komission ehdotuksen,

               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottavat huomioon Euroopan talous- ja sosiaalikomitean lausunnon,

               noudattavat tavallista lainsäätämisjärjestystä,

               sekä katsovat seuraavaa:

               (1)Neuvoston päätöksessä 2008/971/EY
                  1
                vahvistetaan kolmansissa maissa tuotetun metsänviljelyaineiston vastaavuutta koskevat säännöt.

               (2)Neuvoston direktiiviä 1999/105/EY
                  2
                sovelletaan metsänviljelyaineiston pitämiseen kaupan unionissa. Kyseinen direktiivi koskee sellaisten puulajien ja niiden keinotekoisten risteymien viljelyaineistoa, jotka ovat tärkeitä koko unionin tai sen osan metsätaloudelle.

               (3)Yhdistynyt kuningaskunta on saattanut neuvoston direktiivin 1999/105/EY osaksi kansallista lainsäädäntöään ja pannut sen ja sen täytäntöönpanosäädökset tosiasiallisesti täytäntöön.

               (4)Unionin oikeutta, mukaan lukien direktiivi 1999/105/EY ja päätös 2008/971/EY, sovelletaan Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020 päättyvän siirtymäkauden ajan Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen, jäljempänä ’erosopimus’, ja erityisesti sen 126 artiklan ja 127 artiklan 1 kohdan mukaisesti.

               (5)Erosopimuksessa määrätyn siirtymäkauden päättymistä silmällä pitäen Yhdistynyt kuningaskunta on pyytänyt komissiota tunnustamaan kyseisessä maassa tuotetun metsänviljelyaineiston ja unionissa tuotetun metsänviljelyaineiston vastaavuuden 1 päivästä tammikuuta 2021 alkaen asiaa koskevan unionin lainsäädännön mukaisesti.

               (6)Yhdistynyt kuningaskunta on ilmoittanut komissiolle, että lainsäädäntö, jolla se saattoi direktiivin 1999/105/EY osaksi kansallista lainsäädäntöään, ei muutu ja että sen soveltamista jatketaan 1 päivän tammikuuta 2021 jälkeen.

               (7)Komissio on tutkinut asiaa koskevaa Yhdistyneen kuningaskunnan lainsäädäntöä. Se totesi, että Yhdistyneessä kuningaskunnassa tuotettu metsänviljelyaineisto vastaa erityisesti luokkien ”siemenlähde tunnettu”, ”valikoitu” ja ”alustavasti testattu” osalta unionissa tuotettua ja direktiivin 1999/105/EY ja direktiivin 2008/971/EY liitteessä II vahvistettujen edellytysten mukaista metsänviljelyaineistoa, sillä Yhdistyneessä kuningaskunnassa tuotetulla metsänviljelyaineistolla on sen perusaineiston hyväksymisestä ja sen tuottamiseksi kaupan pitämistä varten toteutetuista toimenpiteistä annettujen säännösten osalta samat takeet kuin unionissa tuotetulla metsänviljelyaineistolla.

               (8)Näin ollen on aiheellista tunnustaa Yhdistyneessä kuningaskunnassa tuotetun metsänviljelyaineiston vastaavuus unionissa tuotetun metsänviljelyaineiston kanssa.

               (9)Sen vuoksi Yhdistynyt kuningaskunta olisi sisällytettävä päätöksen 2008/971/EY liitteeseen I, sanotun kuitenkaan rajoittamatta unionin oikeuden soveltamista Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta erosopimuksen Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti.

               (10)Sen vuoksi päätöstä 2008/971/EY olisi muutettava.

               (11)Koska erosopimuksessa määrätty siirtymäkausi päättyy 31 päivänä joulukuuta 2020, tätä päätöstä olisi sovellettava 1 päivästä tammikuuta 2021,

               OVAT HYVÄKSYNEET TÄMÄN PÄÄTÖKSEN:

               1 artikla

               Muutokset päätökseen 2008/971/EY

               Muutetaan päätöksen 2008/971/EY liite I tämän päätöksen liitteen mukaisesti.

               2 artikla

               Voimaantulo ja soveltaminen

               Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

               Sitä sovelletaan 1 päivästä tammikuuta 2021.

               3 artikla

               Osoitus

               Tämä päätös on osoitettu kaikille jäsenvaltioille.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        Neuvoston päätös 2008/971/EY, tehty 16 päivänä joulukuuta 2008, kolmansissa maissa tuotetun metsänviljelyaineiston vastaavuudesta (EUVL L 345, 23.12.2008, s. 83).

                     (2)

                        Neuvoston direktiivi 1999/105/EY, annettu 22 päivänä joulukuuta 1999, metsänviljelyaineiston pitämisestä kaupan (EYVL L 11, 15.1.2000, s. 17).

    ---documentbreak---

               EUROOPAN KOMISSIO
            Bryssel 23.12.2020
            COM(2020) 852 final
            LIITE
            asiakirjaan
            Ehdotus EUROOPAN PARLAMENTIN JA NEUVOSTON PÄÄTÖKSEKSI
            neuvoston päätöksen 2008/971/EY muuttamisesta siltä osin kuin on kyse Yhdistyneessä kuningaskunnassa tuotetun metsänviljelyaineiston vastaavuudesta unionissa tuotetun metsänviljelyaineiston kanssa

               LIITE

               Muutetaan päätöksen 2008/971/EY liitteessä I oleva taulukko seuraavasti:

               1)Lisätään kohtien ”CH” ja ”NO” väliin kohta seuraavasti:

                        ”GB**

                        Department for Environment, Food and Rural Affairs (DEFRA)

                        Varieties and Seeds Policy

                        Eastbrook, Shaftesbury Road

                        Cambridge CB2 8DR

               ___________________________

               (**) Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen ja erityisesti Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti tässä liitteessä olevilla viittauksilla Yhdistyneeseen kuningaskuntaan ei tarkoiteta Pohjois-Irlantia.”

               2)Korvataan alaviite (*) seuraavasti:

               ”(*) CA – Kanada, CH – Sveitsi, GB – Yhdistynyt kuningaskunta, NO – Norja, SR – Serbia, TR – Turkki, US – Amerikan yhdysvallat.”


               EUROOPAN KOMISSIO
            Bryssel 23.12.2020
            COM(2020) 853 final
            2020/0379(COD)
            Ehdotus
            EUROOPAN PARLAMENTIN JA NEUVOSTON PÄÄTÖS
            neuvoston päätösten 2003/17/EY ja 2005/834/EY muuttamisesta Yhdistyneessä kuningaskunnassa suoritettujen siemenviljelmien viljelystarkastusten ja viljelykasvilajikkeiden ylläpitoa koskevien tarkastusten vastaavuuden osalta
            (ETA:n kannalta merkityksellinen teksti)

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Neuvoston päätöksessä 2003/17/EY
                  1
                tunnustetaan tietyissä kolmansissa maissa tehtyjen viljelystarkastusten ja tiettyjen lajien siementen tuotannon vastaavuus, kun tarkastukset on tehty neuvoston direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY mukaisesti. Kyseisissä maissa korjattuja ja tarkastettuja siemeniä koskevat kansalliset säännökset antavat siementen ominaispiirteiden, tutkimusjärjestelyjen sekä siementen tunnistettavuuden varmistamisen, merkitsemisen ja valvonnan osalta samat takeet kuin unionissa korjattuihin ja tarkastettuihin siemeniin sovellettavat säännökset.

               Yhdistynyt kuningaskunta on toimittanut komissiolle pyynnön, joka koskee rehu- ja viljakasvien siementen, juurikkaiden siementen sekä öljy- ja kuitukasvien siementen vastaavuuden tunnustamista päätöksen 2003/17/EY mukaisesti.

               Komissio on tutkinut asiaa koskevaa Yhdistyneen kuningaskunnan lainsäädäntöä. Komissio tuli siihen tulokseen, että Yhdistyneen kuningaskunnan vaatimukset ja käytössä oleva järjestelmä vastaavat unionin vaatimuksia ja järjestelmää ja tarjoavat samat takeet kuin unionin järjestelmä.

               Sen vuoksi on aiheellista tunnustaa, että Yhdistyneen kuningaskunnasta peräisin olevat siemenet vastaavat unionissa korjattuja, tuotettuja ja tarkastettuja siemeniä.

               Lisäksi Yhdistynyt kuningaskunta on toimittanut komissiolle pyynnön, joka koskee Yhdistyneessä kuningaskunnassa suoritettavien lajikkeiden ylläpitoa koskevien tarkastusten tunnustamista direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY mukaisesti.

               Komissio on tutkinut asiaa koskevaa Yhdistyneen kuningaskunnan lainsäädäntöä ja sen vastaavuutta direktiivien 66/401/ETY, 66/402/ETY, 2002/53/EY, 2002/54/EY, 2002/55/EY ja 2002/57/EY mukaisten lajikkeiden ylläpitoa koskevien säännösten kanssa. Se totesi, että Yhdistyneessä kuningaskunnassa suoritettavilla kyseisten lajikkeiden ylläpitoa koskevilla tarkastuksilla on samat takeet kuin jäsenvaltioiden suorittamilla tarkastuksilla.

               Sen vuoksi on aiheellista tunnustaa Yhdistyneessä kuningaskunnassa suoritettavien lajikkeiden ylläpitoa koskevien virallisten tarkastusten vastaavuus edellä mainituilla direktiiveillä säänneltyjen tarkastusten kanssa.

               •Yhdenmukaisuus muiden alaa koskevien politiikkojen säännösten kanssa

                  Kyseessä on nykyisten vaatimusten tekninen täytäntöönpano eli säädös on siten johdonmukainen tällä politiikan alalla tai siementen kaupan pitämisen alalla voimassa olevien säännösten kanssa.

               •Yhdenmukaisuus unionin muiden politiikkojen kanssa

                  Ehdotus on unionin kauppa- ja maatalouspolitiikan tavoitteiden mukainen, koska se edistää unionin sääntöjen mukaista siementen kauppaa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Tämän säädöksen oikeusperusta on SEUT-sopimuksen 43 artiklan 2 kohta, jolla Euroopan parlamentille ja neuvostolle annetaan valtuudet antaa yhteisen maatalouspolitiikan tavoitteiden toteuttamisessa tarvittavia säännöksiä.

               •Toissijaisuusperiaate (jaetun toimivallan osalta)

                  Siemeniä koskevista vaatimuksista säädetään unionin tasolla. Unionin tason toimet ovat tarpeen sen varmistamiseksi, että Yhdistyneestä kuningaskunnasta tuodut siemenet voivat liikkua vapaasti sisämarkkinoilla.

               •Suhteellisuusperiaate

                  Tämä on ainoa mahdollinen unionin toiminnan muoto, jolla tavoite saavutetaan.

               •Toimintatavan valinta

                  Päätös on asianmukainen väline nykyisten vaatimusten tekniseksi täytäntöönpanemiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Jäsenvaltioille on tiedotettu asiasta ja niitä on kuultu pysyvässä kasvi-, eläin-, elintarvike- ja rehukomiteassa. Erillistä kuulemista ei järjestetty, sillä aloite koskee ainoastaan voimassa olevien sääntöjen teknistä täytäntöönpanoa, eikä samanlaisten aloitteiden yhteydessä ole aiemmin järjestetty erillistä kuulemista.

               •Asiantuntijatiedon keruu ja käyttö

                  Komissio on tehnyt lainsäädäntöanalyysin yhdessä Yhdistyneen kuningaskunnan kanssa. Yhdistynyt kuningaskunta on saattanut kyseiset direktiivit osaksi kansallista lainsäädäntöään ja pannut ne täytäntöön sekä toiminut niiden mukaisesti ennen eroaan unionista. Yhdistynyt kuningaskunta on ilmoittanut komissiolle, että kyseinen lainsäädäntö ei muutu ja että sen soveltamista jatketaan 1. tammikuuta 2021 jälkeen.

               •Vaikutustenarviointi

                  Tämä päätös on luonteeltaan puhtaasti tekninen, ja sillä pannaan täytäntöön voimassa olevat säännöt, minkä vuoksi vaikutustenarviointia ei tarvita.

               •Sääntelyn toimivuus ja yksinkertaistaminen

                  Tämä ehdotus ei liity REFIT-ohjelmaan. Ehdotuksella mahdollistetaan maataloudessa käytettävien siementen kaupan jatkuminen Yhdistyneen kuningaskunnan ja unionin välillä. Näin ollen vastaavuuden tunnustaminen edistäisi korkealaatuisten siementen jatkuvan tarjonnan ylläpitämistä unionissa. Ehdotuksella ei ole vaikutusta toimijoille säännösten noudattamisesta aiheutuviin kustannuksiin. Ehdotukseen ei sovelleta ”digitaalista tarkastusta”.

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ei ole

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ei sovelleta

               •Selittävät asiakirjat (direktiivien osalta)

                  Ei sovelleta

               •Ehdotukseen sisältyvien säännösten yksityiskohtaiset selitykset

                  Ehdotuksen ainoalla aineellisella säännöksellä lisätään Yhdistynyt kuningaskunta niiden maiden luetteloon, joiden osalta viljakasvilajien siemenviljelmien viljelystarkastusten ja lajikkeiden ylläpidon sekä niillä tuotettujen siementen vastaavuus tunnustetaan. Tunnustaminen perustuu Yhdistyneen kuningaskunnan sovellettavan lainsäädännön tarkasteluun ja johtopäätökseen, että siinä vahvistetut vaatimukset ja käytössä oleva järjestelmä tarjoavat samat takeet kuin unionin järjestelmä. Sen jälkeen kun Yhdistynyt kuningaskunta on lisätty kyseiseen luetteloon, siementen tuonti Yhdistyneestä kuningaskunnasta unioniin sekä niiden lajikkeiden ylläpito, joita kyseinen luettelo koskee, kyseisessä maassa on sallittua.

               2020/0379 (COD)

               Ehdotus

               EUROOPAN PARLAMENTIN JA NEUVOSTON PÄÄTÖS

               neuvoston päätösten 2003/17/EY ja 2005/834/EY muuttamisesta Yhdistyneessä kuningaskunnassa suoritettujen siemenviljelmien viljelystarkastusten ja viljelykasvilajikkeiden ylläpitoa koskevien tarkastusten vastaavuuden osalta

               (ETA:n kannalta merkityksellinen teksti)

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

               ottavat huomioon Euroopan komission ehdotuksen,

               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

               ottavat huomioon Euroopan talous- ja sosiaalikomitean lausunnon
                  2
               ,

               noudattavat tavallista lainsäätämisjärjestystä,

               sekä katsovat seuraavaa:

               (1)Neuvoston päätöksessä 2003/17/EY
                  3
                säädetään, että luettelossa mainituissa kolmansissa maissa tietyillä siemenviljelmillä tehtyjen viljelystarkastusten katsotaan tietyin edellytyksin vastaavan unionin lainsäädännön mukaisesti tehtäviä tarkastuksia ja että kyseisissä maissa tuotettujen tiettyjen kasvien siementen katsotaan tietyin edellytyksin vastaavan unionin lainsäädännön mukaisesti tuotettuja siemeniä.

               (2)Neuvoston päätöksessä 2005/834/EY
                  4
                vahvistetaan tietyissä kolmansissa maissa suoritettavien lajikkeiden ylläpitoa koskevien tarkastusten vastaavuutta koskevat säännöt. Siinä säädetään, että lajikkeiden ylläpitoa koskevat viralliset tarkastukset, joita kyseisen päätöksen liitteessä luetellut viranomaiset suorittavat kolmansissa maissa kunkin maan yhteydessä mainittujen direktiivien kattamille lajeille, antavat samat takeet kuin jäsenvaltioiden suorittamat tarkastukset.

               (3)Yhdistynyt kuningaskunta on saattanut neuvoston direktiivit 66/401/ETY
                  5
               , 66/402/ETY
                  6
               , 2002/53/EY
                  7
               , 2002/54/EY
                  8
                2002/55/EY
                  9
                ja 2002/57/EY
                  10
                ja niiden täytäntöönpanosäädökset osaksi kansallista lainsäädäntöään ja pannut ne tosiasiallisesti täytäntöön. Kyseisissä täytäntöönpanosäädöksissä säädetään, miten vastaavuus tunnustetaan kunkin neuvoston direktiivin mukaisesti.

               (4)Unionin oikeutta, mukaan lukien päätökset 2003/17/EY ja 2005/834/EY, sovelletaan Yhdistyneeseen kuningaskuntaan ja Yhdistyneessä kuningaskunnassa 31 päivänä joulukuuta 2020 päättyvän siirtymäkauden ajan Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen, jäljempänä ’erosopimus’, ja erityisesti sen 126 artiklan ja 127 artiklan 1 kohdan mukaisesti.

               (5)Erosopimuksessa määrätyn siirtymäkauden päättymistä silmällä pitäen Yhdistynyt kuningaskunta on pyytänyt komissiota tunnustamaan Yhdistyneessä kuningaskunnassa tuotettujen rehu- ja viljakasvien siementen, juurikkaiden siementen sekä öljy- ja kuitukasvien siementen vastaavuuden unionissa tuotettujen ja direktiivien 66/401/ETY, 66/402/ETY, 2002/54/EY, 2002/55/EY ja 2002/57/EY mukaisten rehu- ja viljakasvien siementen, juurikkaiden siementen sekä öljy- ja kuitukasvien siementen kanssa 1 päivästä tammikuuta 2021 alkaen.

               (6)Lisäksi Yhdistynyt kuningaskunta on pyytänyt vastaavuuden tunnustamista siltä osin kuin on kyse mainittujen direktiivien ja direktiivin 2002/53/EY mukaisesti Yhdistyneessä kuningaskunnassa suoritettavista lajikkeiden ylläpitoa koskevista tarkastuksista.

               (7)Yhdistynyt kuningaskunta on ilmoittanut komissiolle, että lainsäädäntö, jolla se saattoi kyseiset direktiivit osaksi kansallista lainsäädäntöään, ei muutu ja että sen soveltamista jatketaan 1 päivän tammikuuta 2021 jälkeen.

               (8)Komissio on tutkinut asiaa koskevaa Yhdistyneen kuningaskunnan lainsäädäntöä ja sen vastaavuutta unionin vaatimusten kanssa ja todennut, että siemenviljelmillä tehtävät viljelystarkastukset toteutetaan asianmukaisesti ja ne täyttävät päätöksen 2003/17/EY liitteessä II vahvistetut edellytykset sekä direktiiveissä 66/401/ETY, 66/402/ETY, 2002/54/EY ja 2002/57/EY säädetyt asiaankuuluvat vaatimukset.

               (9)Sen vuoksi on aiheellista tunnustaa Yhdistyneessä kuningaskunnassa tuotetuille ja kyseisen maan viranomaisten virallisesti varmentamille siemenille suoritettavien viljelystarkastusten vastaavuus, jotta vältetään tarpeettomat kaupan häiriöt siirtymäkauden päättymisen jälkeen.

               (10)Komissio on tutkinut asiaa koskevaa Yhdistyneen kuningaskunnan lainsäädäntöä ja sen vastaavuutta direktiivien 2002/53/EY ja 2002/55/EY mukaisten lajikkeiden ylläpitoa koskevien säännösten kanssa. Komissio totesi, että Yhdistyneessä kuningaskunnassa suoritettavilla kyseisten lajikkeiden ylläpitoa koskevilla tarkastuksilla on samat takeet kuin jäsenvaltioiden suorittamilla tarkastuksilla.

               (11)Sen vuoksi on aiheellista tunnustaa Yhdistyneessä kuningaskunnassa suoritettavien lajikkeiden ylläpitoa koskevien virallisten tarkastusten vastaavuus direktiiveillä 66/401/ETY, 66/402/ETY, 2002/53/EY, 2002/54/EY, 2002/55/EY ja 2002/57/EY säänneltyjen tarkastusten kanssa.

               (12)Sen vuoksi Yhdistynyt kuningaskunta olisi sisällytettävä päätöksen 2003/17/EY liitteeseen I ja päätöksen 2005/834/EY liitteeseen, sanotun kuitenkaan rajoittamatta unionin oikeuden soveltamista Yhdistyneeseen kuningaskuntaan ja Yhdistyneessä kuningaskunnassa Pohjois-Irlannin osalta erosopimuksen Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti.

               (13)Sen vuoksi päätöksiä 2003/17/EY ja 2005/834/EY olisi muutettava.

               (14)Koska erosopimuksessa määrätty siirtymäkausi päättyy 31 päivänä joulukuuta 2020, tätä päätöstä olisi sovellettava 1 päivästä tammikuuta 2021,

               OVAT HYVÄKSYNEET TÄMÄN PÄÄTÖKSEN:

               1 artikla

               Muutokset päätöksiin 2003/17/EY ja 2005/834/EY

               1.Muutetaan päätöksen 2003/17/EY liite I tämän päätöksen liitteessä olevan 1 kohdan mukaisesti.

               2.Muutetaan päätöksen 2005/834/EY liite tämän päätöksen liitteessä olevan 2 kohdan mukaisesti.

               2 artikla

               Voimaantulo ja soveltamispäivä

               Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

               Tätä päätöstä sovelletaan 1 päivästä tammikuuta 2021.

               3 artikla

               Osoitus

               Tämä päätös on osoitettu kaikille jäsenvaltioille.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        Neuvoston päätös 2003/17/EY, tehty 16 päivänä joulukuuta 2002, kolmansissa maissa siemenviljelmillä tehtyjen viljelystarkastusten vastaavuudesta ja kolmansissa maissa tuotettujen siementen vastaavuudesta (EYVL L 8, 14.1.2003, s. 10).

                     (2)

                        EUVL C , , s. .

                     (3)

                        Neuvoston päätös 2003/17/EY, tehty 16 päivänä joulukuuta 2002, kolmansissa maissa siemenviljelmillä tehtyjen viljelystarkastusten vastaavuudesta ja kolmansissa maissa tuotettujen siementen vastaavuudesta (EYVL L 8, 14.1.2003, s. 10).

                     (4)

                        Neuvoston päätös 2005/834/EY, tehty 8 päivänä marraskuuta 2005, tietyissä kolmansissa maissa suoritettavien lajikkeiden ylläpitoa koskevien tarkastusten vastaavuudesta sekä päätöksen 2003/17/EY muuttamisesta (EUVL L 312, 29.11.2005, s. 51).

                     (5)

                        Neuvoston direktiivi 66/401/ETY, annettu 14 päivänä kesäkuuta 1966, rehukasvien siementen pitämisestä kaupan (EYVL P 125, 11.7.1966, s. 2298).

                     (6)

                        Neuvoston direktiivi 66/402/ETY, annettu 14 päivänä kesäkuuta 1966, viljakasvien siementen pitämisestä kaupan (EYVL P 125, 11.7.1966, s. 2309).

                     (7)

                        Neuvoston direktiivi 2002/53/EY, annettu 13 päivänä kesäkuuta 2002, viljelykasvilajien yleisestä lajikeluettelosta (EYVL L 193, 20.7.2002, s. 1).

                     (8)

                        Neuvoston direktiivi 2002/54/EY, annettu 13 päivänä kesäkuuta 2002, juurikkaiden siementen pitämisestä kaupan (EYVL L 193, 20.7.2002, s. 12).

                     (9)

                        Neuvoston direktiivi 2002/55/EY, annettu 13 päivänä kesäkuuta 2002, vihannesten siementen pitämisestä kaupan (EYVL L 193, 20.7.2002, s. 33).

                     (10)

                        Neuvoston direktiivi 2002/57/EY, annettu 13 päivänä kesäkuuta 2002, öljy- ja kuitukasvien siementen pitämisestä kaupan (EYVL L 193, 20.7.2002, s. 74).

    ---documentbreak---

               EUROOPAN KOMISSIO
            Bryssel 23.12.2020
            COM(2020) 853 final
            LIITE
            asiakirjaan
            Ehdotus EUROOPAN PARLAMENTIN JA NEUVOSTON PÄÄTÖKSEKSI
            neuvoston päätösten 2003/17/EY ja 2005/834/EY muuttamisesta Yhdistyneessä kuningaskunnassa suoritettujen siemenviljelmien viljelystarkastusten ja viljelykasvilajikkeiden ylläpitoa koskevien tarkastusten vastaavuuden osalta

               LIITE

               1.Muutetaan päätöksen 2003/17/EY liitteessä I oleva taulukko seuraavasti:

               1)Lisätään kohtien ”CL” ja ”IL” väliin kohta seuraavasti:

                        ”GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/ETY 66/402/ETY 2002/54/EY

                        2002/57/EY

               _____________________

               (**)Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen ja erityisesti Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti tässä liitteessä olevilla viittauksilla Yhdistyneeseen kuningaskuntaan ei tarkoiteta Pohjois-Irlantia.”

               2)Lisätään alaviitteeseen (*) kohtien ”CL – Chile” ja ”IL – Israel” väliin ilmaisu seuraavasti:

               ”GB – Yhdistynyt kuningaskunta”

               2.Muutetaan päätöksen 2005/834/EY liitteessä oleva taulukko seuraavasti:

               1)Lisätään kohtien ”CS” ja ”IL” väliin kohta seuraavasti:

                        ”GB**

                        Department for Environment, Food & Rural Affairs

                        Sand Hutton, York YO41 1LZ

                        66/401/ETY 66/402/ETY 2002/54/EY

                        2002/55/EY

                        2002/57/EY

               _____________________

               (**)Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä tehdyn sopimuksen ja erityisesti Irlantia/Pohjois-Irlantia koskevan pöytäkirjan 5 artiklan 4 kohdan, luettuna yhdessä kyseisen pöytäkirjan liitteen 2 kanssa, mukaisesti tässä liitteessä olevilla viittauksilla Yhdistyneeseen kuningaskuntaan ei tarkoiteta Pohjois-Irlantia.”

               2)Lisätään alaviitteeseen (*) kohtien ”CS – Serbia ja Montenegro” ja ”IL – Israel” väliin ilmaisu seuraavasti:

                  ”GB – Yhdistynyt kuningaskunta”